recursal/SuperWikiNEXT-32B huggingface dataset:
**অবধূত** (২ নভেম্বর ১৯১০ – ১৩ এপ্রিল ১৯৭৮) বা **কালিকানন্দ অবধূত** ছিলেন একজন বিশিষ্ট ভারতীয় বাঙালি ঔপন্যাসিক ও তন্ত্রসাধক। তার প্রকৃতনাম **দুলালচন্দ্র মুখোপাধ্যায়**। জন্ম কলকাতার ভবানীপুরে। পুত্র অমল মুখোপাধ্যায়ের জন্মের পর প্রথমা স্ত্রীর মৃত্যু হলে উজ্জয়িনীর মহাকাল মন্দিরে সন্ন্যাস (অবধূত) গ্রহণ করেন। সন্ন্যাসজীবনে তার নাম হয় কালিকানন্দ অবধূত। সন্ন্যাসজীবনে তার ভৈরবী স্ত্রীও ছিল। হুগলি জেলার চুঁচুড়ায় স্বপ্রতিষ্ঠিত রুদ্রচণ্ডী মঠে তার মৃত্যু হয়।

'অবধূত' ছদ্মনামে তিনি একাধিক গ্রন্থ রচনা করেছিলেন। ১৯৫৪ সালে *মরুতীর্থ হিংলাজ* নামক উপন্যাস রচনা করে খ্যাতি অর্জন করেন। এই উপন্যাসটি অবলম্বনে একটি জনপ্রিয় চলচ্চিত্রও নির্মিত হয়, যার কেন্দ্রীয় চরিত্রে অভিনয় করেন বিকাশ রায় ও উত্তমকুমার। তার অপর বিখ্যাত গ্রন্থ *উদ্ধারণপুরের ঘাট* (১৯৬০)।

হংসনারায়ণ ভট্টাচার্য তার সম্পর্কে লিখেছেন, "উদ্ভট কাহিনী-কল্পনা, বীভৎস রস, তান্ত্রিক ধর্মসাধনার গুহ্য রহস্য ও উৎকট যৌনাচার অবধূতের রচনার বৈশিষ্ট্য, - শক্তিমত্তা সত্ত্বেও শিথিল বিন্যাস ও যৌনতার আধিক্য ত্রুটিরূপে গণ্য।" শিশিরকুমার দাশের মতে, "তাঁর রচনার বৈশিষ্ট্য ভয়াবহ ও বীভৎস রসের আধিক্য। প্রবল জনপ্রিয়তা সত্ত্বেও কোনো কোনো সমালোচক তাঁর বিষয়নির্বাচন ও প্রয়োগরীতির প্রতি সংশয়ী ছিলেন।"

উপন্যাস তালিকা
--------------

অবধূত রচিত উপন্যাসগুলি হল:

* *মরুতীর্থ হিংলাজ* (জুলাই, ১৯৫৪)
* *হিংলাজের পরে*
* *বশীকরণ*
* *তাহার দুই তারা* (১৯৫৯)
* *উদ্ধারণপুরের ঘাট* (১৯৬০)
* *ক্রীম* (১৯৬০)
* *পিয়ারী* (জুলাই, ১৯৬১)
* *বহুব্রীহি*
* *ভোরের গোধূলি*
* *টপ্পা ঠুংরী* (১৩৭৬ বঙ্গাব্দ)
* *ভূমিকা লিপি পূর্ববৎ*
* *কান পেতে রই*
* *তুমি ভুল করেছিলে*
* *অনাহত আহুতি*
* *স্বামীঘাতিনী*
* *ফক্করতন্ত্রম্‌* (১ম, ২য় ও ৩য় পর্ব)
* *দুর্গম পন্থা* (১৩৬৮ বঙ্গাব্দ)
* *নীলকণ্ঠ হিমালয়*
* *মন মানে না*
* *সাচ্চা দরবার*
* *উত্তর রাম চরিত*
* *সুমেরু কুমেরু*
* *একটি মেয়ের আত্মকাহিনী*

পাদটীকা
-------

1. 1 2 3  *বঙ্গসাহিত্যাভিধান*, প্রথম খণ্ড, হংসনারায়ণ ভট্টাচার্য, ফার্মা কেএলএম প্রাইভেট লিমিটেড, কলকাতা, ১৯৮৭, পৃ. ৪৩
2. 1 2 3 4  *বাংলা সাহিত্যসঙ্গী*, শিশিরকুমার দাশ, সাহিত্য সংসদ, কলকাতা, ২০০৩, পৃ. ১০
3. 1 2 3  *বাঙালি চরিতাভিধান*, প্রথম খণ্ড, সুবোধচন্দ্র সেনগুপ্ত ও অঞ্জলি বসু সম্পাদিত, সাহিত্য সংসদ, ২০০২, পৃ. ২১৪
**ওবায়দুল্লাহ আল ওবায়দী সোহরাওয়ার্দী** (১৮৩২ - ৯ ফেব্রুয়ারি ১৮৮৫) ছিলেন একজন ব্রিটিশ ভারতের বাংলার একজন শিক্ষাবিদ, সমাজ সংস্কারক, লেখক। সমাজ সংস্কারক সৈয়দ আমির আলি ছিলেন তার ছাত্র।

প্রারম্ভিক জীবন
---------------

ওবায়দুল্লাহ আল ওবায়দী ১৮৩২ সালে বেঙ্গল প্রেসিডেন্সির মেদিনীপুর জেলার চিতওয়া গ্রামের সুপরিচিত সোহরাওয়ার্দী‌ পরিবারে জন্মগ্রহণ করেন। পারিবারিক ঐতিহ্য অনুযায়ী তিনি বাড়িতে আরবি ও ফারসি ভাষা শেখেন। নিজ চেষ্টায় তিনি ইংরেজি ভাষা শিখেছিলেন। তিনি কলকাতা মাদ্রাসা থেকে ১৮৫৭ সালে ফাইনাল সেন্ট্রাল পরীক্ষায় উত্তীর্ণ হন।

কর্মজীবন
--------

কর্মজীবনের শুরুতে তিনি কলকাতায় টিপু সুলতানের পৌত্র শাহজাদা জালালউদ্দিনের অধীনে চাকরি নেন। এরপর গভর্নর জেনারেলের আইনসভার অনুবাদ বিভাগে মুনশি হিসেবে যোগ দেন। ১৮৬৫ সালে হুগলি মুহসিন কলেজে অ্যাংলো-আরবি বিভাগে অধ্যাপক হিসেবে যোগ দেন। এখানে সৈয়দ আমির আলি তার ছাত্র ছিলেন। ১৮৭৪ সালে তিনি মোহসীনিয়া মাদ্রাসার (ঢাকা মাদ্রাসা) প্রথম সুপারিন্টেনডেন্ট নিযুক্ত হন এবং আমৃত্যু এই পদে বহাল থাকেন। তিনি আলিগড়ে স্থাপিত মোহামেডান অ্যাংলো-ওরিয়েন্টাল কলেজের পরিচালনা কমিটির সদস্য ছিলেন।

সংগঠন
-----

তিনি নবাব আবদুল লতিফ ও সৈয়দ আহমদ খানের চিন্তানুসারী ছিলেন। মোহামেডান লিটারেরি সোসাইটি, সেন্ট্রাল ন্যাশনাল মোহামেডান এসোসিয়েশন, বেঙ্গল সোশ্যাল সায়েন্স এসোসিয়েশনসহ বিভিন্ন সংগঠনের সাথে তিনি জড়িত ছিলেন। তিনি ১৮৭৯ সালে সমাজ সম্মিলনী নামে একটি সংগঠন স্থাপন করেছিলেন। ১৮৮৩ সালে গঠিত ঢাকা মুসলমান সুহৃদ সম্মিলনী তার অনুসারীরা প্রতিষ্ঠা করেছিলেন। তিনি এই সংগঠন প্রতিষ্ঠায় উৎসাহ দেন।

রচনাবলী
-------

তিনি একজন বহুভাষায় পারদর্শী পণ্ডিত ছিলেন। আরবি, ফারসি, উর্দু ও ইংরেজিতে তার একাধিক মৌলিক ও অনুবাদ গ্রন্থ রয়েছে। এর মধ্যে রয়েছে উর্দু দিওয়ান (১৮৮০), ফারসি দিওয়ান (১৮৮৬), ফারসি ব্যকরণ *দস্তর-ই-পার্সি আমুজ*, আরবি ব্যকরণ *লুববুল আরব*, উর্দু ব্যকরণ *মিফতাহুল আদাব*, ফারসিতে রচিত পদার্থবিদ্যা বিষয়ক *দবিস্তান-ই-দানিশ আমুস*, ফারসিতে রচিত ছন্দ ও অলঙ্কার বিষয়ক *দস্তর-ই-ফারসি-আমুস*, ফারসিতে রচিত আত্মজীবনী *দস্তান-ই-ইবরাতবার*, *মোহামেডান এডুকেশন ইন বেঙ্গল* (১৮৬৭)।

১৮৬৭ সালে সৈয়দ আমির আলির সহায়তায় তিনি সৈয়দ কেরামত আলি রচিত *মখজুল উলুম* গ্রন্থটি তিনি *এ ট্রিটিজ অন দ্য সায়েন্স* শিরোনামে ইংরেজিতে অনুবাদ করেন। রামমোহন রায়ের লেখা *তুহফাতুল মুওয়াহেদীন* গ্রন্থ ১৮৮৪ সালে তিনি ইংরেজিতে অনুবাদ করেছিলেন।

সম্মাননা ও স্মরণ
----------------

জ্ঞান, শিক্ষা ও সমাজের ক্ষেত্রে তার অবদানের জন্য ব্রিটিশ সরকার তাকে *বাহার-উল-উলুম* (জ্ঞানের সাগর) খেতাব প্রদান করে। তার প্রতি সম্মান হিসেবে আচার্য হরিনাথ দে তার একটি তেলচিত্র অঙ্কন করেছিলেন। ঢাকা বিশ্ববিদ্যালয়ে তার নামে *বাহার-উ-উলুম ওবায়দী সোহরাওয়ার্দী‌ পদক* প্রবর্তন করা হয়েছে।

ব্যক্তিগত জীবন
--------------

তার বড় ছেলে আবদুল্লাহ আল মামুন সোহরাওয়ার্দী শিক্ষাক্ষেত্রে খ্যাতি অর্জন করেছিলেন। তার আরেক ছেলে হাসান সোহরাওয়ার্দী ছিলেন একজন খ্যাতনামা রাজনীতিবিদ। তার মেয়ে খুসিস্তা আখতার বানু উর্দু সাহিত্যের একজন কবি ছিলেন। হোসেন শহীদ সোহরাওয়ার্দী‌ তার দৌহিত্র ছিলেন।

মৃত্যু
------

ওবায়দুল্লাহ আল ওবায়দী সোহরাওয়ার্দী‌ ১৮৮৫ সালের ৯ ফেব্রুয়ারি ঢাকায় মৃত্যুবরণ করেন।

তথ্যসূত্র
---------

1. 1 2 3 4 5 6 7 8 9  ওবায়দুল্লাহ আল ওবায়দী সোহরাওয়ার্দী‌, বাংলাপিডিয়া
**সত্যরঞ্জন বকসি**  (১৪ জুলাই, ১৮৯৭ ― ৮ জানুয়ারি, ১৯৮৩) ছিলেন ভারতীয় উপমহাদেশের ব্রিটিশ বিরোধী স্বাধীনতা আন্দোলনের একজন অন্যতম ব্যক্তিত্ব এবং সুভাষচন্দ্র বসুর ঘনিষ্ঠ সহযোগী ও সাংবাদিক।

জীবনী
-----

সত্যরঞ্জন বকসি'র জন্ম ১৮৯৭ খ্রিস্টাব্দের ১৪ই জুলাই অধুনা বাংলাদেশের বরিশালের গৌরনদী থানার বার্থী গ্রামে। পিতা বসন্ত কুমার বকসি এবং মাতা মোক্ষদাসুন্দরী। পড়াশোনা ঢাকা ও কলকাতায়। ১৯১১ খ্রিস্টাব্দে ছাত্রাবস্থাতেই মাত্র চোদ্দ বৎসর বয়সে মাতুল হেমচন্দ্র ঘোষ প্রতিষ্ঠিত বিপ্লবী দল মুক্তি সংঘের (পরবর্তীকালে বেঙ্গল ভলান্টিয়ার্স নামে পরিচিত হয়) সংস্পর্শে আসেন। ১৯১৯ খ্রিস্টাব্দে কলকাতা বিশ্ববিদ্যালয় থেকে ইংরাজী সাহিত্যে এম. এ পাশ করেন এবং ১৯২০ খ্রিস্টাব্দে আইনের স্নাতক হন। এই সময় তিনি 'এশিয়াটিক ফেডারেশন' শীর্ষক বিখ্যাত প্রবন্ধ লিখে দেশবন্ধু চিত্তরঞ্জন দাশের নজরে আসেন ও তার স্নেহভাজন হন। ১৯২৩ খ্রিস্টাব্দে তিনি দেশবন্ধু চিত্তরঞ্জন দাশের 'ফরোয়ার্ড' পত্রিকার সহ-সম্পাদকের দায়িত্ব পান এবং তার সাংবাদিকতা জীবনের শুরু হয়। দেশবন্ধুর মৃত্যুর পর তিনি ওই পত্রিকার সম্পাদক হন। ১৯২৭ খ্রিস্টাব্দে দেশদ্রোহিতার অপরাধে জরিমানাসহ তার জেলযাত্রা শুরু হয়। ১৯২৯ খ্রিস্টাব্দে কারারুদ্ধ হন। ১৯৩০ খ্রিস্টাব্দে মুক্তি পেয়ে 'লিবার্টি' কাগজে যোগ দেন। লিবার্টি বন্ধ হলে 'অ্যাডভান্স' ও পরে শরৎচন্দ্র বসুর 'নেশন' কাগজে সম্পাদক হিসাবে কাজ করেন। সাংবাদিকতার পাশাপাশি তিনি স্বাধীনতা সংগ্রামীদের সহায়তা করে গেছেন সুকৌশলে। চট্টগ্রাম অস্ত্রাগার লুণ্ঠনে, ঢাকায় লেম্যান, হাডসন, মেদিনীপুরে বার্জ, পেডি, ডগলাস, কুমিল্লায় জেলা ম্যাজিসেট্রটের উপর শান্তি-সুনীতির গুলি, অ্যান্ডারসনের উপর আক্রমণ বা  রাইটার্স বিল্ডিং-এ অলিন্দ যুদ্ধের বিনয়-বাদল-দীনেশ এর আত্মাহুতি - এ সবের পিছনে কোন না কোন ভাবে তার যোগদান ছিল। কোথাও পরামর্শদাতা, কোথাও আশ্রয় দাতা আবার কোথাও বা সহযোগী হিসাবে। নেতাজী সুভাষ চন্দ্র বসুর ঘনিষ্ঠ সহযোগী তিনি ছিলেনই। তিনি ও মেজর সত্য গুপ্ত নিরলস ভাবে অত্যন্ত সাবধানে ১৯৪১ খ্রিস্টাব্দের ১৬/১৭ ই জানুয়ারির সুভাষের মহানিস্ক্রম্মণের পরিকল্পনার ছক তৈরি করেছিলেন। মহানিস্ক্রম্মণ পর্বের অনেক কিছুই তিনি জানতেন। ১৯৪২ খ্রিস্টাব্দে বেঙ্গল ভলেন্টিয়ার্স-এর শান্তিময় গঙ্গোপাধ্যায়, যতীশ গুহ প্রমুখ বিপ্লবীদের সাথে সত্যরঞ্জনও গ্রেফতার হন। সামরিক বাহিনীর হেফাজতে বৃটিশ শাসকের অকথ্য অত্যাচার চালায় দিল্লির লালকেল্লায়। বন্দিদশায় যতীশ গুহ নির্মম অত্যাচারের ফলে মারা যান। কিন্তু সত্যরঞ্জন অনাহারে, অর্ধাহারে থেকে ফায়ারিং স্কোয়াডের সামনে থেকেও শেষে মুক্তি লাভ করেন। নেতাজী সম্পর্কে তার অসামান্য রচনা হল - "অ্যান অ্যাডভেঞ্চার ইন লাইফ" (জীবনের একটি অ্যাডভেঞ্চার)। লোকচক্ষুর আড়ালে থেকে সত্যরঞ্জন দেশমাতৃকার সেবায় নিজেকে নিয়োজিত করেছিলেন।

স্বাধীনতা সংগ্রামের নেপথ্য নায়ক সত্যরঞ্জন বকসি ১৯৮৩ খ্রিস্টাব্দের ৮ই জানুয়ারি কলকাতায় প্রয়াত হন।

তথ্যসূত্র
---------

1. 1 2  সুবোধচন্দ্র সেনগুপ্ত ও অঞ্জলি বসু সম্পাদিত, *সংসদ বাঙালি চরিতাভিধান*, প্রথম খণ্ড, সাহিত্য সংসদ, কলকাতা, আগস্ট ২০১৬ পৃষ্ঠা ৭৫৪, আইএসবিএন ৯৭৮-৮১-৭৯৫৫-১৩৫-৬
2. ↑  "স্মরণে মন্থনে সত্যরঞ্জন বক্সী"। সংগ্রহের তারিখ ২০২১-০৭-২১।
3. 1 2  "A perilous journey netajisubhasbose"। সংগ্রহের তারিখ ২০২১-০৭-১৪।
**চিত্তব্রত মজুমদার** (১৪ আগস্ট ১৯৩৫ – ২০ ফেব্রুয়ারি ২০০৭) একজন ভারতীয় রাজনীতিবিদ ছিলেন। তিনি ২০৯৩ থেকে মৃত্যু পর্যন্ত সিপিআইএম- এর ট্রেড ইউনিয়ন শাখা সেন্টার অফ ইন্ডিয়ান ট্রেড ইউনিয়নের (CITU) সাধারণ সম্পাদক ছিলেন। তিনি পার্টির পলিটব্যুরো বা কার্যনির্বাহী কমিটির সদস্য ছিলেন। মৃত্যুর পর তার মরদেহ একটি হাসপাতালে দান করা হয়।

গঠনমূলক বছর
-----------

১৮৩৫ সালে বর্তমান বাংলাদেশের, ঢাকায় জন্মগ্রহণ করেন। তিনি ১৯৫৪ সালে বঙ্গবাসী কলেজের ছাত্র থাকাকালীন ভারতের কমিউনিস্ট পার্টি (সিপিআই) এ যোগদান করেন। বিজ্ঞানে স্নাতক হওয়ার পর তিনি টেক্সটাইল প্রযুক্তিতে আরেকটি ডিগ্রি অর্জন করেন। ১৯৬৪ সালে সিপিআই বিভক্ত হলে তিনি সিপিআই(এম)-এ যোগ দেন।

রাজনৈতিক পেশা
-------------

মজুমদার ১৯৬৭ সালে পশ্চিমবঙ্গ রাজ্য বিধানসভায় প্রথম নির্বাচিত হন এবং কুটির ও ক্ষুদ্র শিল্পের মন্ত্রী ছিলেন। পলিটব্যুরোর সদস্য হিসাবে, তিনি আন্তঃদলীয় রাজনীতিতেও গভীরভাবে জড়িত ছিলেন এবং দলের মধ্যে দ্রুত উঠে আসেন। তিনি ১৯৬৮ সালে হাওড়ার জেলা সচিবালয়ের সদস্য, ১৯৮২ সালে রাজ্য কমিটির সদস্য, ১৯৯১ সালে সিটুর রাজ্য ইউনিটের সাধারণ সম্পাদক এবং ২০০৩ সালে জাতীয় স্তরে সাধারণ সম্পাদক ছিলেন। CITU নেতা হিসেবে তিনি যুক্তরাজ্য, সুইজারল্যান্ড, মালয়েশিয়া, ফ্রান্স, অস্ট্রিয়া, উত্তর কোরিয়া, চীন এবং তৎকালীন ইউএসএসআর সহ অনেক দেশ সফর করেন।

মজুমদার ২০০৪ সালে রাজ্যসভার সদস্য নির্বাচিত হন। তার মনোনয়নকে তার দল "শ্রমিক লক্ষাধিক মানুষের মতামত প্রতিফলিত করার" উপায় হিসাবে দেখেছিল।

২০০৭ সালের জানুয়ারিতে কলকাতায় সিপিএম কেন্দ্রীয় কমিটির অধিবেশনে বক্তৃতা, যেখানে জমি নীতি নিয়ে আলোচনা হয়েছিল, মজুমদার জোর দিয়েছিলেন, "এই নীতিটি শুধুমাত্র বিশেষ অর্থনৈতিক অঞ্চলগুলির (SEZs) জন্য জমির কথা বলে৷ কীভাবে মোকাবেলা করতে হবে সে বিষয়ে পার্টি এখনও পর্যন্ত কোনও সিদ্ধান্ত নেয়নি৷ অন্যান্য শিল্পের জন্য জমি অধিগ্রহণ।"

মজুমদার ভারতে সরাসরি বিদেশী বিনিয়োগের বিরোধিতা করেছিলেন, যা তিনি বিশ্বাস করেছিলেন যে ভারতের স্বনির্ভরতার সাথে আপস করেছে।

তথ্যসূত্র
---------

1. ↑  "Comrade Chittabrata Majumdar Passes Away"। *archives.peoplesdemocracy.in*। ২০১৫-০৩-৩০ তারিখে মূল থেকে আর্কাইভ করা।
2. 1 2 3 4  "Chittabrata Majumdar passes away"। Financial Express। সংগ্রহের তারিখ ২০০৭-০২-২১।
3. ↑  "Majumdar's body donated to city hospital"। *The Hindu*। Chennai, India। ২২ ফেব্রুয়ারি ২০০৭। ২৭ ফেব্রুয়ারি ২০০৭ তারিখে মূল থেকে আর্কাইভ করা। সংগ্রহের তারিখ ২০০৭-০২-২৩।
4. ↑  "Chittabrata Majumdar, General Secretary, CITU"। CITU website। ২০০৭-০৬-১১ তারিখে মূল থেকে আর্কাইভ করা। সংগ্রহের তারিখ ২০০৭-০২-২৩।
5. ↑  "Chittabrata cleared as RS nominee"। *The Times of India*। ৫ জুন ২০০৪। ১৭ অক্টোবর ২০১২ তারিখে মূল থেকে আর্কাইভ করা। সংগ্রহের তারিখ ২০০৭-০২-২৩।
6. ↑  "CPM split on policy, not Bengal - State unit tries to clear 'confusion' on Singur"। *The Telegraph*। ৩০ সেপ্টেম্বর ২০০৭ তারিখে মূল থেকে আর্কাইভ করা। সংগ্রহের তারিখ ২০০৭-০২-২৩।
7. ↑  "India seeks to boost construction"। *BBC News*। ২৪ ফেব্রুয়ারি ২০০৫। সংগ্রহের তারিখ ২০০৭-০২-২৩।
**সনাতন রুদ্র পাল**  (জন্ম: ১ মার্চ, ১৯৫৫ ) হলেন প্রখ্যাত ভারতীয় বাঙালি মৃৎশিল্পী। কলকাতার ঐতিহ্যবাহী ও মর্যাদাপূর্ণ দুর্গাপূজা মণ্ডপগুলির প্রতিমার অন্যতম ভাস্কর তথা মূর্তিকার তিনি। তার হাতের ছোঁয়ায় প্রতিমার মৃন্ময়ী রূপ হয়ে ওঠে অনন্য। ২০২৪ খ্রিস্টাব্দে ভারত সরকার তাকে দেশের সর্বোচ্চ চতুর্থ বেসামরিক পুরস্কার  পদ্মশ্রীতে ভূষিত করে।

জীবনী
-----

সনাতন রুদ্র পাল উত্তর কলকাতার কুমারটুলি এলাকায় ১৯৫৫ খ্রিস্টাব্দের ১ মার্চ এক মৃৎশিল্পী পরিবারে জন্মগ্রহণ করেন। পিতা মোহনবাঁশি রুদ্র পাল ছিলেন একজন নামজাদা দুর্গা-স্রষ্টা। মাতা রাণীবালা রুদ্র পাল। তাদের আদি নিবাস ছিল পূর্ববঙ্গে অধুনা বাংলাদেশের বিক্রমপুরে। স্বাধীনতার পর সপরিবারে কলকাতায় চলে আসেন তারা। সনাতন রুদ্র পাল স্থানীয় শ্যামবাজার এ ভি স্কুলে পড়তেন। পড়াশোনা চলাকালীন দশ বৎসর বয়সেই স্কুল ফেরত প্রতিমা তৈরির নানা কাজে পিতার সঙ্গে হাত লাগাতেন। মূর্তি গড়ার হাতেখড়ি হওয়ার পর ধীরে ধীরে পটু করে তোলেন নিজেকে। সে সময় তিনি তার পিতা ও জ্যেঠু রাখালচন্দ্র পালকেও (যিনি রাষ্ট্রপতির স্বর্ণপদক লাভ করেছিলেন) নানা ভাবে সহায়তা করেন। সমস্ত কাজ নিজে করেও স্বীকৃতি না পাওয়ায় সনাতন দক্ষিণ কলকাতার বোস পুকুরে শীতলা মন্দির পূজা কমিটির সাহায্যে দুই বিঘা জমির ইজারা নিয়ে নতুন কুমারটুলি স্থাপন করেন। দিনে কুড়ি ঘন্টারও বেশি পরিশ্রম করে ১৯৯৮ এবং ১৯৯৯ খ্রিস্টাব্দে সম্পূর্ণ নিজের রুদ্র পাল ধারায় একডালিয়া এভারগ্রীণ, আহিরীটোলা, বাবু বাগান, বোস পুকুরের মতো আশিটি পূজা আয়োজকদের প্রতিমা গড়েন। ১৫০০ জন কারিগর নিয়ে কাজ করে পিতার থেকে ৪০ শতাংশ কম দামে বিক্রয় করায় তিনি এই সফলতা পান। 

সাবেকি থেকে থিমের সবরকমের প্রতিমা গড়তে স্বাচ্ছন্দ্য সনাতনের। তার হাতের ছোঁয়ায় মায়ের মৃন্ময়ী রূপ হয়ে ওঠে অনন্য। থিমের জৌলুসে সবেকিয়ানাতেও তার নিপুণ শিল্পকর্ম প্রশংসনীয়। সাবেকিয়ানার প্রতিমায় তাকে জাদুকর বলা হয়।

তথ্যসূত্র
---------

1. ↑  "Padma Awards 2024 announced (ইংরাজীতে)"। সংগ্রহের তারিখ ২০২৪-০১-২৭।
2. ↑  "শুধু আমার নয়, সকল মৃৎশিল্পীর সম্মান', পদ্মশ্রী পেয়ে আপ্লুত সনাতন রুদ্র পাল"। সংগ্রহের তারিখ ২০২৪-০১-২৯।
3. ↑  "Sanatan's new Kumartuli (ইংরাজীতে)"। সংগ্রহের তারিখ ২০২৪-০১-২৯।
4. ↑  "পদ্মশ্রী পেয়ে আবেগাপ্লুত মৃৎশিল্পী, 'দিদি'র হাত থেকে পুরস্কার চান সনাতন"। সংগ্রহের তারিখ ২০২৪-০১-২৮।
**আবদুর রসুল** (১০ এপ্রিল ১৮৭২ - ৩১ জুলাই ১৯১৭) ছিলেন একজন বাঙালি রাজনীতিবিদ, আইনজীবী।

জন্ম ও শৈশব
-----------

আবদুর রসুল ব্রিটিশ ভারতের বেঙ্গল প্রেসিডেন্সির ব্রাহ্মণবাড়িয়া জেলার নাসিরনগর থানার গুনিয়াউক গ্রামের একটি জমিদার পরিবারে জন্মগ্রহণ করেন। তার বাবা মৌলভী গোলাম রসুল ও মা লংজান বিবি। তার বাবা মৌলভী গোলাম রসুল ও দাদা মৌলভী গোলাম আলী দুজনেই জমিদার ছিলেন। শৈশবে তার বাবা মারা যান।

শিক্ষাজীবন
----------

আবদুর রসুল তার গৃহশিক্ষক মহেশ চৌধুরীর কাছে শিক্ষাগ্রহণ শুরু করেন। ১৮৮৮ সালে তিনি ঢাকা গভর্নমেন্ট স্কুল থেকে এন্ট্রান্স পরীক্ষা পাস করেন। সে বছর তিনি উচ্চশিক্ষার্থে ব্রিটেন যান। তিনি ১৮৯৬ ও ১৮৯৮ খ্রিষ্টাব্দে যথাক্রমে বিএ ও এমএ ডিগ্রি লাভ করেন। তার দুই বছর পর ১৮৯৮ সালে তিনি মিডল টেম্পল থেকে ব্যারিস্টার হন। সেসাথে তিনি বিসিএল ডিগ্রিও অর্জন করেন। বাঙালিদের মধ্যে তিনি প্রথম বিসিএল ডিগ্রি অর্জন করেছিলেন।

কর্মজীবন
--------

শিক্ষার্জন শেষে আবদুর রসুল দেশে ফিরে কলকাতা হাইকোর্টে আইনজীবী হিসেবে কাজ শুরু করেন। এছাড়া তিনি কলকাতা বিশ্ববিদ্যালয়ে আন্তর্জাতিক আইনের অবৈতনিক প্রভাষক হিসেবে শিক্ষকতা করেছেন। ১৯০৫ সালে প্রতিষ্ঠিত বাংলার জাতীয় শিক্ষা কাউন্সিলে তিনি অন্যতম প্রতিষ্ঠাতা সদস্য। *দি মুসলমান* নামে ১৯০৬ সালে একটি সাপ্তাহিক পত্রিকা প্রকাশ করেন।

রাজনীতি
-------

আবদুর রসুল ভারতীয় জাতীয় কংগ্রেস দলের সদস্য ছিলেন এবং সুরেন্দ্রনাথ ব্যানার্জী‌র অণুসারী ছিলেন। ১৯০৫ সালে বঙ্গভঙ্গের সিদ্ধান্ত হলে তিনি এর বিরোধিতা করেন। মূলত বঙ্গভঙ্গের সময় তার রাজনৈতিক জীবন শুরু হয়। তিনি হিন্দু মুসলিম ঐক্যের সমর্থক ছিলেন। ১৯০৭ সালে বঙ্গীয় প্রাদেশিক কংগ্রেসের বরিশালে অনুষ্ঠিত সম্মেলনে তিনি সভাপতি ছিলেন। ১৯০৬ সালে তিনি আবদুল হালিম গজনবী, আবুল কাসেম ও মুজিবুর রহমানের সহযোগিতায় সাপ্তাহিক মুসলমান নামক পত্রিকা প্রকাশ করেন। ১৯০৭ সালে লর্ড মিন্টোর সাথে সাক্ষাৎকারী প্রতিনিধি দলে তিনি সদস্য ছিলেন। এই দলের অন্যান্যরা ছিলেন সুরেন্দ্রনাথ ব্যানার্জী‌, মহারাজা আমীর হোসেন, আশুতোষ চৌধুরী, নওয়াব স্যার সৈয়দ শামসুল হুদা ও আরো অনেকে। ১৯০৯ সালে তিনি বঙ্গীয় প্রাদেশিক মুসলিম লীগে যোগ দেন। তিনি দীর্ঘদিন এতে কোষাধ্যক্ষ হিসেবে দায়িত্বপালন করেছেন।

চট্টগ্রাম ও কুমিল্লার মুসলিম নির্বাচনী এলাকা থেকে তিনি ১৯১৬ সালে বঙ্গীয় আইন পরিষদের সদস্য নির্বাচিত হন এবং আমৃত্যু এই পদে বহাল ছিলেন। ১৯১৭ সালে আবদুর রসুল বঙ্গীয় প্রাদেশিক মুসলিম লীগের সম্পাদক নির্বাচিত হন। কলকাতা ইন্ডিয়ান এসোসিয়েশনে তিনি ১৯১৬ থেকে ১৯১৭ পর্যন্ত সভাপতির দায়িত্বপালন করেছেন। ১৯১২ সালে তিনি চট্টগ্রামে অনুষ্ঠিত বঙ্গীয় প্রাদেশিক সম্মেলনে সভাপতি হন। এর দুই বছর পর চব্বিশ পরগণায় অনুষ্ঠিত মুসলিম লীগের সম্মেলনেও সভাপতির দায়িত্ব পান।

মৃত্যু
------

আবদুর রসুল ১৯১৭ সালের ৩১ জুলাই মৃত্যুবরণ করেন।

তথ্যসূত্র
---------

1. 1 2 3 4 5 6
2. ↑  সুবোধ সেনগুপ্ত ও অঞ্জলি বসু সম্পাদিত, *সংসদ বাঙালি চরিতাভিধান*, প্রথম খণ্ড, সাহিত্য সংসদ, কলকাতা, দ্বিতীয় মুদ্রণঃ নভেম্বর ২০১৩, পৃষ্ঠা ৬২, আইএসবিএন ৯৭৮-৮১-৭৯৫৫-১৩৫-৬
**সন্ন্যাসী রাজা** (১৯৭৫): পীযূষ বসু পরিচালিত এবং উত্তম কুমার অভিনীত একটি বিখ্যাত ভারতীয় বাংলা চলচ্চিত্র। চলচ্চিত্রটির প্রধান চরিত্র সূর্য কিশোর নাগ চৌধুরীর ভূমিকায় মহানায়ক উত্তম কুমার এবং বিপরীতে ইন্দু চরিত্রে সুপ্রিয়া চৌধুরী অভিনয় করেছেন। এই সিনেমাটি বিখ্যাত ভাওয়াল সন্ন্যাসী মামলা অবলম্বনে তৈরি হয়েছিল। ভাওয়াল এস্টেট বর্তমানে বাংলাদেশের গাজীপুর জেলায় অবস্থিত।

পটভুমি
------

জমিদার সূর্য কিশোর তার পরিবার ও সম্পত্তির দেখাশোনা করেন না নিজের জগতে মেতে থাকেন। ডাক্তার বিজয় চক্রবর্তী সূর্যের পারিবারিক বন্ধু এবং একই বাড়িতে থাকেন। সে সূর্যকে হত্যার পরিকল্পনা করে এবং সূর্যের স্ত্রী ইন্দুকে চুপ থাকতে বাধ্য করে। একটি জ্বলন্ত ঘাটে , একজন সন্ন্যাসী সূর্যের জীবন রক্ষা করেন, কিন্তু, তার বাড়িতে ফিরে তিনি দেখতে পান যে তার পুরো সম্পত্তি ইতিমধ্যেই ডঃ বিজয়ের দখলে রয়েছে। সূর্য কিশোর এখন তার হারানো সম্পত্তি পুনরুদ্ধারের পরিকল্পনা করেছে।

কুশীলব
------

* উত্তম কুমার - রাজা সূর্য কিশোর

* সুপ্রিয়া চৌধুরী - রানী ইন্দুবালা

* রবিন ব‍্যানার্জী - ডাক্তার বিজয়

* সত‍্য ব‍্যানার্জী - থমাস

* শম্ভু ভট্টাচার্য্য - নিতাই

* সুলতা চৌধুরী

* কল‍্যানী অধিকারী

* সুনীল ব‍্যানার্জী

সংঙ্গীত
-------


| Songs |
| --- |
| নং. | শিরোনাম | Playback | দৈর্ঘ্য |
| ১. | "ভালোবাসার আগুন জ্বালাও" | মান্না দে | ৩:৫১ |
| ২. | "থোরি ভিক্ষা কারকে লানা" | মান্না দে | ৫:২৪ |
| ৩. | "ঘর সংসার সবাই তো চায়" | মান্না দে | ১:৩০ |
| ৪. | "সে কথা কি জানে ইন্দু" | মান্না দে | ১:০৫ |
| ৫. | "পুজা কি গো থেমে যায়" | মান্না দে | ০:৫৯ |
| ৬. | "কত রসিক দেখো ভগবান" | মান্না দে | ১:৫২ |
| ৭. | "কারণ সেবায় বারণ করে" | মান্না দে | ১:১৯ |
| ৮. | "হুজুর বলে সেলাম করে" | মান্না দে | ১:২০ |
| ৯. | "কাহারবা নয় দাদরা বাজাও" | মান্না দে | ৪:০১ |
| ১০. | "ওগো বেশি দাম বলো কার" | মান্না দে | ২:০৯ |
| ১১. | "তারানা" | মান্না দে | ১:৪৪ |
| ১২. | "কে তব কাঁটা" | হেমন্ত মুখার্জী | ৩:১০ |
| **মোট দৈর্ঘ্য:** | **২৭:২৪** |

বক্স অফিস
---------

ছবিটি নির্মাণ করতে খরচ হয় আট লক্ষ টাকা। প্রথম মুক্তিতেই এটি ৩৫ লক্ষ টাকা আয় করে এবং টানা ১৮ সপ্তাহ চলে। আশির দশকে ছবিটি পুনঃমুক্তি হলে এটি আবার ব্লকবাষ্টার হয় এবং সর্বমোট প্রায় ৭৭ লক্ষ টাকা আয় করে।

পূনঃনির্মাণ
-----------

এই ছবির তুমুল জনপ্রিয়তায় ১৯৭৭ সালে এটিকে দক্ষিন ভারতে তেলেগু ভাষায় পূনঃনির্মাণ করা হয় *রাজা রমেশ* নামে। ২০১৮ সালে জাতীয় পুরস্কার জয়ী পরিচালক সৃজিত মুখার্জী এর কাহিনী অবলম্বনেই বাংলা ভাষাতেই আবার একটি ছবি বানান যার নাম *এক যে ছিলো রাজা*। ছবিটি জাতীয় পুরস্কারও পায়।

বহিঃসংযোগ
---------

* ইন্টারনেট মুভি ডেটাবেজে *Sanyasi Raja (1975)*  (ইংরেজি)
**টাইমকিপিং** ডিভাইসগুলির **ইতিহাস** সেই সময় থেকে শুরু হয় যখন প্রাচীন সভ্যতাগুলি প্রথম আকাশ জুড়ে **জ্যোতির্বিজ্ঞানের** দেহগুলি পর্যবেক্ষণ করেছিল। সময় ধরে রাখার জন্য ডিভাইস এবং পদ্ধতিগুলি ধীরে ধীরে নতুন উদ্ভাবনের একটি সিরিজের মাধ্যমে উন্নত হয়েছে, ক্রমাগত প্রক্রিয়াগুলির দ্বারা **সময় পরিমাপ** করা থেকে শুরু করে, যেমন জলের ঘড়িতে তরল প্রবাহ, **যান্ত্রিক** **ঘড়িতে**, এবং অবশেষে পুনরাবৃত্তিমূলক, দোলনা প্রক্রিয়া, যেমন সুইং এর দোলনা। পেন্ডুলাম অসিলেটিং টাইমকিপারগুলি সমস্ত **আধুনিক টাইমপিসে** ব্যবহৃত হয়।

একটি সামুদ্রিক স্যান্ডগ্লাস। এটি ঘন্টাঘড়ির সাথে সম্পর্কিত, আজকাল প্রায়শই সময়ের ধারণাটি উপস্থাপন করতে প্রতীকীভাবে ব্যবহৃত হয়।
**সানডিয়াল** এবং **পানি ঘড়ি** প্রথম **প্রাচীন মিশরে** ব্যবহার করা হয়েছিল c. ১২০০ BC এবং পরে **ব্যাবিলনীয়**, **গ্রীক** এবং **চীনাদের** দ্বারা। 6ষ্ঠ শতাব্দীতে চীনে **ধূপঘড়ি** ব্যবহার করা হতো। মধ্যযুগীয় যুগে, ১৪ **শতকের** মাঝামাঝি পর্যন্ত ইসলামী জল ঘড়িগুলি তাদের পরিশীলিততায় অতুলনীয় ছিল। ইউরোপে আবিষ্কৃত ঘণ্টাঘড়ি ছিল সমুদ্রে সময় পরিমাপের কয়েকটি নির্ভরযোগ্য পদ্ধতির মধ্যে একটি।

**মধ্যযুগীয় ইউরোপে**, **বেল-স্ট্রাইকিং** **অ্যালার্ম** আবিষ্কারের পরে সম্পূর্ণরূপে **যান্ত্রিক ঘড়ি** তৈরি করা হয়েছিল, যা সন্ন্যাসীর ঘণ্টা বাজানোর সঠিক সময় সংকেত দিতে ব্যবহৃত হয়েছিল। ওজন-চালিত যান্ত্রিক ঘড়ি একটি প্রান্ত এবং ফোলিওটের ক্রিয়া দ্বারা নিয়ন্ত্রিত ছিল **ইউরোপীয়** এবং **ইসলামিক** বিজ্ঞানের পূর্ববর্তী ধারণাগুলির সংশ্লেষণ। যান্ত্রিক ঘড়ি ছিল একটি বড় অগ্রগতি, একটি উল্লেখযোগ্যভাবে **ডিজাইন** ও নির্মাণ করেছিলেন হেনরি ডি ভিক। ১৩৬০, যা পরবর্তী ৩০০ বছরের জন্য মৌলিক **ঘড়ির** নকশা প্রতিষ্ঠা করেছে। ছোটখাটো উন্নয়ন যোগ করা হয়েছিল, যেমন ১৫ শতকের গোড়ার দিকে মূল স্প্রিং আবিষ্কার, যা প্রথমবারের জন্য ছোট ঘড়ি তৈরি করার অনুমতি দেয়।

তথ্যসূত্র
---------

1. ↑  "History of timekeeping devices"। *Wikipedia* (ইংরেজি ভাষায়)। ২০২৪-০১-৩১।
2. ↑  "History of timekeeping devices"। *Wikipedia* (ইংরেজি ভাষায়)। ২০২৪-০১-৩১।
3. ↑  "History of timekeeping devices"। *Wikipedia* (ইংরেজি ভাষায়)। ২০২৪-০১-৩১।
**শাওমি পোকোফোন এফ ১** (ভারতে **শাওমি পোকো এফ১**) একটি স্মার্টফোন যা শাওমি ইনক, নামের একটি বেইজিং ভিত্তিক একটি চীনা ইলেকট্রনিক্স কোম্পানি তৈরি করছে ৷ ২২ আগস্ট ২০১৮ তারিখে ভারতের নয়াদিল্লিতে একে উনমোচিত করা হয়েছিল। যদিও মিড-রেঞ্জ ডিভাইসগুলির মাঝে Xiaomi-এই মোবাইল ফোনটি অনেক উচ্চ ক্ষমতার স্পেসিফিকেশন দিয়ে তৈরী করা হয়েছে। বিশ্বব্যাপী সীমিত সংখ্যায় এই ফোনটি ছাড়া হয়েছে, বেতিক্রম ভারত ছাড়া যেখানে এটি ব্যাপকভাবে ব্যবহৃত হচ্ছে। পোকোফোনকে প্রায়ই ২০১৯ সালের রেডমি লাইনের একটি ফ্ল্যাগশিপ মডেল হিসাবে বিবেচনা করা হত, যদিও আনুষ্ঠানিকভাবে একটি আলাদাএবং স্বতন্ত্র মডেল হিসাবে বাজারজাত করা হয়েছিল।

স্পেসিফিকেশন
------------

### হার্ডওয়্যার

**পোকোফোন এফ ১** রয়েছে বর্তমানের অনেক শক্রিশালী স্ন্যাপড্রাগন ৮৪৫ (১০ ন্যানোমিটার) SoC- এবং এড্রোনো ৬৩০ গ্রাফিক্স কার্ড। এটার ডিসপ্লের আয়তন ৬.১৮" আইপিএস এলসিডি ক্যাপাসিটিভ টাচস্ক্রিন স্ক্রিন রয়েছে যার অনুপাত ১৮.৭:৯ এবং রেজোলিউশন ১০৮০ x ২২৪৬ পিক্সেল। ডিসপ্লেতে উপরের দিকে একটি বড় রকমের নচ রয়েছে। আর ডিসপ্লে স্ক্রিনের সুরক্ষার জন্য রয়েছে গরিলা গ্লাস ৩। এই ফোনটির বডি পলিকার্বোনেটের তৈরী। **পোকোফোন এফ ১**-এর আরেকটি স্পেশাল এডিশন আছে, যাকে আর্মার্ড সংস্করণ বলা হয়, যেটার পিছনে পলিকার্বোনেটের পরিবর্তে কেভলার ফিনিশ দেয়া ছিলো। 

**শাওমি পোকোফোন এফ ১** পিছনের অংশ

তথ্যসূত্র
---------

1. ↑  "Watch the Xiaomi Pocophone F1 announcement live here"। *Digital Trends* (ইংরেজি ভাষায়)। ২০১৮-০৮-২২। ২০১৮-০৮-২২ তারিখে মূল থেকে আর্কাইভ করা। সংগ্রহের তারিখ ২০১৮-০৩-০১।
2. ↑  "Pocophone F1 by Xiaomi review"। *gsmarena.com* (ইংরেজি ভাষায়)। ২০১৮-০৮-২২ তারিখে মূল থেকে আর্কাইভ করা। সংগ্রহের তারিখ ২০১৮-০৮-২২।
3. ↑  "Pocophone F1 Review"। *trustedreviews.com*। ২০১৮-১০-১৯ তারিখে মূল থেকে আর্কাইভ করা। সংগ্রহের তারিখ ১২ নভেম্বর ২০১৮।
4. ↑  "Xiaomi's Poco F1 first impressions: At Rs 20,999, is this competition for OnePlus?"। *The Indian Express* (ইংরেজি ভাষায়)। ২০১৮-০৮-২৩। সংগ্রহের তারিখ ২০২১-০৯-১৩।
5. ↑  "Poco F1 Specifications, Features and Price"। *techlomedia gadgets*। ২০১৯-০৮-০৯ তারিখে মূল থেকে আর্কাইভ করা। সংগ্রহের তারিখ ২০১৯-০৬-৩০।
**আজহারুল ইসলাম** (১৯৪৪ - ১৯৯৬) ছিলেন বাংলাদেশের নীলফামারী জেলার বাংলাদেশ আওয়ামীলীগের একজন রাজনীতিবিদ।তিনি অত্যন্ত জনপ্রিয় রাজনীতিবিদ ছিলেন।তিনি ছিলেন মাটি ও মানুষের নেতা। বঙ্গবন্ধুর স্নেহধন্য এই রাজনীতিবিদ নীতির প্রশ্নে ছিলেন আপোষহীন। বাঙালি জাতীয়তাবাদের অতন্দ্র প্রহরী। সেনাশাসক জিয়াউর রহমান ও হুসেন মোহাম্মদ এরশাদের মন্ত্রীত্বের প্রলোভনেও তিনি দল ত্যাগ করেননি। ১৯৭০ সালের মুক্তিযুদ্ধে তিনি ছিলেন কিশোরগঞ্জের যুবনেতা। ১৯৯০ সালের স্বৈরাচার বিরোধী আন্দোলনেও তিনি গুরুত্বপূর্ণ ভূমিকা রাখেন। পঞ্চম জাতীয় সংসদে নির্বাচিত সংসদ সদস্য হিসেবে তিনি দায়িত্ব পালন করেন।

প্রাথমিক জীবন
-------------

আজহারুল ইসলাম ১৯৪৪ সালে বাংলাদেশের নীলফামারী জেলার কিশোরগঞ্জ উপজেলার ১ নং বড়ভিটা ইউনিয়নে জন্মগ্রহণ করেন।।তাঁর পিতার নাম মরহুম মোঃ মফেল উদ্দীন সরকার এবং মাতার নাম আহাতুন নেসা। তিনি বড়ভিটা হাই স্কুল থেকে মাধ্যমিক পাশ করে নীলফামারী কলেজ থেকে উচ্চ মাধ্যমিক এবং স্নাতক সম্পন্ন করেন। বড়ভিটা হাইস্কুলে শিক্ষকতার মাধ্যমে কর্মজীবন শুরু করেন।

রাজনৈতিক জীবন
-------------

আজহারুল ইসলাম নীলফামারী কলেজে পড়ার সময় ছাত্রলীগের রাজনীতিতে যুক্ত হন এবং বঙ্গবন্ধুর ছয় দফার পক্ষে প্রচার শুরু করেন। ১৯৭০ সালের পাকিস্তান সাধারণ নির্বাচনে আওয়ামী লীগের পক্ষে ২৬ বছর বয়সে পূর্ব পাকিস্তান প্রাদেশিক পরিষদের সংসদ সদস্য (এমপিএ) নির্বাচিত হন।

১৯৭১ সালে বাংলাদেশের স্বাধীনতা যুদ্ধে কিশোরগঞ্জ উপজেলার মুক্তিযুদ্ধের সংগঠক হিসেবে ভুমিকা রাখেন।তিনি হলদিবাড়ি যুব শিবিরের প্রধান ছিলেন।পঁচাত্তর সালে বঙ্গবন্ধু হত্যাকাণ্ডের কিছুদিন পর তাঁকেও গ্রেফতার করা হয়,সেসময় তিনি জাতীয় চার নেতার সাথে কারাগারে ছিলেন।

আজহারুল ইসলাম ১৯৯১ সালে পঞ্চম জাতীয় সংসদ নির্বাচনে নীলফামারী-৩ (জলঢাকা -কিশোরগঞ্জ) থেকে সংসদ সদস্য নির্বাচিত হন।  ১৯৯১ সাল থেকে ১৯৯৬ সাল পর্যন্ত জাতীয় সংসদ সদস্য হিসেবে দায়িত্ব পালন করেন। ১৯৯৬ সালের নির্বাচনে তিনি পরাজিত হন।

১৯৯৬ সালের ৪ই ডিসেম্বর হৃদযন্ত্রের ক্রিয়া বন্ধ হয়ে ঢাকায় হলি ফ্যামিলি হাসপাতালে মৃত্যুবরণ করেন। নীলফামারী জেলার বড়ভিটা গ্রামে তাকে সমাধিস্থ করা হয়।তিনি মৃত্যুকালে ৫ মেয়ে ও ২ পূত্র সন্তান রেখে যান।

তথ্যসূত্র
---------

1. ↑  "List of 5th Parliament Members"। *parliament.gov.bd*। Bangladesh Parliament। ১৯ জুলাই ২০২৩ তারিখে মূল থেকে আর্কাইভ করা। সংগ্রহের তারিখ ২৯ অক্টোবর ২০১৮।
2. ↑  "মরহুম আজহারুল ইসলাম উত্তরবঙ্গের ক্ষণজন্মা রাজনৈতিক ব্যক্তিত্ব"। *স্বাধীন বাংলা১৬.কম*। ১৩ জুন ২০২০ তারিখে মূল থেকে আর্কাইভ করা। সংগ্রহের তারিখ ২২ জুন ২০২০।
৩. । songramernotebook.com
**সেভ দ্য চিলড্রেন ইন্টারন্যাশনাল**, পূর্বে ইন্টারন্যাশনাল সেভ দ্য চিলড্রেন অ্যালায়েন্স নামে পরিচিত, একটি বিশ্বব্যাপী অলাভজনক সংস্থা যার লক্ষ্য শিশুদের জীবনযাত্রার উন্নতি করা। সারা বিশ্বে 30টি সেভ দ্য চিলড্রেন সদস্য সংস্থা রয়েছে।

ইতিহাস
------

সেভ দ্য চিলড্রেন অ্যালায়েন্স 1972 সালে জেনেভাতে সেভ দ্য চিলড্রেন সদস্যদের দ্বারা প্রতিষ্ঠিত হয়েছিল, তাদের কাজের সমন্বয় করার জন্য।  1997 সালে, একটি আরও আনুষ্ঠানিক কাঠামো স্থাপন করা হয় এবং সংগঠনটির নাম পরিবর্তন করে ইন্টারন্যাশনাল সেভ দ্য চিলড্রেন অ্যালায়েন্স রাখা হয়। এরপরই লন্ডনে একটি স্থায়ী সচিবালয় স্থাপন করা হয়। এটি পরে জেনেভায় স্থানান্তরিত হয় তবে বর্তমানে এটি লন্ডনে অবস্থিত। 2010 সাল থেকে এটি সেভ দ্য চিলড্রেন ইন্টারন্যাশনাল নামে পরিচিত। 

সেভ দ্য চিলড্রেন ইন্টারন্যাশনাল মূল সেভ দ্য চিলড্রেন সংস্থার বিশ্বব্যাপী লক্ষ্যগুলি চালিয়ে যাচ্ছে, যা 1919 সালে লন্ডনে প্রতিষ্ঠিত হয়েছিল এবং 1920 সালে জেনেভাতে প্রতিষ্ঠিত আন্তর্জাতিক সেভ দ্য চিলড্রেন ইউনিয়নের অংশ হয়ে ওঠে। প্রথম বিশ্বযুদ্ধের পর ১৯১৯ সালে সেভ দ্য চিলড্রেন প্রতিষ্ঠিত হয়। এটি ইউনাইটেড কিংডমে উন্নত শিক্ষা, অর্থনৈতিক সাহায্য, জরুরী সহায়তা এবং স্বাস্থ্যসেবার মাধ্যমে শিশুদের জীবন উন্নত করার জন্য ব্রিটিশ সমাজ সংস্কারক ইগ্লান্টিন জেব দ্বারা যুক্তরাজ্যে প্রতিষ্ঠিত হয়েছিল। 1924 সালে লিগ অফ নেশনস শিশুদের অধিকার সংক্রান্ত জেবের সনদ গ্রহণ করে।

তথ্যসূত্র
---------

1. ↑  "About Us"। *Save the Children International*। সংগ্রহের তারিখ ২৯ মে ২০১৫।
2. ↑  "Our History | Save the Children UK"। *savethechildren.org.uk* (ইংরেজি ভাষায়)। সংগ্রহের তারিখ ২০১৯-০৬-০৫।
**হরেন্দ্রনাথ মজুমদার**  (১৫ জুন, ১৯০৭ - ৯ মে , ১৯৮৯) ছিলেন ভারতের স্বাধীনতা আন্দোলনে সক্রিয় অংশগ্রহণকারী এক  গান্ধীবাদী কংগ্রেসকর্মী। স্বাধীনতার পর ১৯৬০-এর দশকে ড. প্রফুল্লকুমার ঘোষের মন্ত্রিসভার সদস্য ছিলেন তিনি।  শ্রীমায়ের অন্যতম ভক্ত তিনি পশ্চিমবঙ্গের অরবিন্দ সোসাইটির সভাপতি ছিলেন। ভারত সভা তথা ভারতসভা তথা ইন্ডিয়ান অ্যাসোসিয়েশনের সম্পাদকপদেও ছিলেন তিনি।

জীবনী
-----

হরেন্দ্রনাথ মজুমদারের জন্ম ১৯০৭ খ্রিস্টাব্দের ১৫ জুন  ব্রিটিশ ভারতের অধুনা  পশ্চিমবঙ্গের উত্তর চব্বিশ পরগণার বসিরহাটের এক জমিদার পরিবারে। হরেন্দ্রনাথ  রামকৃষ্ণ মিশনের প্রথম অধ্যক্ষ  স্বামী ব্রহ্মানন্দের সম্পর্কে ভাগিনেয় ছিলেন।

হরেন্দ্র নাথ মজুমদারের আগ্রহ ও নিরন্তর প্রয়াস ছিল শ্রী অরবিন্দ ও শ্রীমায়ের ও আধ্যাত্মিক সম্পদ সবার কল্যাণে ছড়িয়ে পড়ুক। তিনি শ্রী অরবিন্দ সোসাইটি, পশ্চিমবঙ্গের সভাপতি ছিলেন। পশ্চিমবঙ্গের নানা স্থানে, বিহার ও ত্রিপুরাতে শ্রী অরবিন্দ কেন্দ্র খোলার জন্য ভ্রমণ করেন এবং শ্রী অরবিন্দ ও শ্রীমায়ের আদর্শ অনুসরণ করে ধ্যান, উপাসনা এবং অধ্যয়নের ব্যবস্থা করেন। তাঁর নিরন্তর প্রচেষ্টায় শ্রী অরবিন্দ কেন্দ্রের কার্যক্রমের ভিত্তি প্রস্তুত হয়।

রচিত গ্রন্থসমূহ-
* *শ্রীমায়ের সাধনার রূপকথা* (১৯৭৪)
* *শ্রীমায়ের দিব্যজীবন ও সাধনা* - শ্রীঅরবিন্দ সোসাইটি, কলকাতা
* *ঋষি অরবিন্দের যোগ জীবন ও সাধনা*
* *শ্রী অরবিন্দের সাধনার রূপরেখা*

হরেন্দ্রনাথ মজুমদার ভারত সভা তথা  ইন্ডিয়ান অ্যাসোসিয়েশনের সম্পাদকও ছিলেন। তিনি ১৯৫৩ খ্রিস্টাব্দে 
যোগেশচন্দ্র বাগল রচিত
*হিস্ট্রি অফ দ্য ইন্ডিয়ান অ্যাসোসিয়েশন (১৮৭৬-১৯৫১)* প্রকাশ করেন। ১৯৬০ এর দশকে হরেন্দ্রনাথ প্রফুল্লচন্দ্র ঘোষের নেতৃত্বাধীন পশ্চিমবঙ্গ সরকারের খাদ্য দপ্তরের মন্ত্রী ছিলেন। হরেন্দ্রনাথ মজুমদারের সহায়তায় ধীরেন্দ্রনাথ বেরা দক্ষিণ চব্বিশ পরগনা জেলার  বিষ্ণুপুর ২ সমষ্টি উন্নয়ন ব্লকে শিক্ষা প্রতিষ্ঠানের এলাকা বিদ্যানগর গড়ে তোলেন।

জীবনাবসান
---------

হরেন্দ্রনাথ মজুমদার ১৯৮৯ খ্রিস্টাব্দের ৯ মে পরলোক গমন করেন।

তথ্যসূত্র
---------

1. 1 2  "Sir Aurobinda Sakti Centre Trust, New Alipore, Kolkata - The story of how it began"। সংগ্রহের তারিখ ২০২৪-০১-৩১।
2. 1 2  "About Overman Foundation"। সংগ্রহের তারিখ ২০২৪-০১-৩১।
3. ↑  "শ্রীমায়ের দিব্য-জীবন ও সাধনা [সংস্করণ-২] বাংলা বই পিডিএফ"। সংগ্রহের তারিখ ২০২৪-০১-৩১।
**কুমারী বেবি** নামে পরিচিত **আশরাফি খানম** ছিলেন এক বাঙালি সংগীতশিল্পী যিনি নজরুল গীতিতে একজন বিশেষজ্ঞ। তিনিই প্রথম মহিলা বাঙালি মুসলিম যে তার গান ফোনোগ্রাফের রেকর্ডে রেকর্ড করেছিলেন।

জীবনী
-----

আশরাফি খানম ব্রিটিশ রাজের পূর্ব বাংলার মানিকগঞ্জের সিংগাইর উপজেলার পারল-নওহাদ্দায় একটি ভালো পরিমাণ জমির মালিক পরিবারে জন্মগ্রহণ করেছিলেন। তার বাবা, আলী আহমাদ হামিদুল্লাহ খান এবং দাদা মুয়াজ্জাম হুসেন খান উভয়ই সংগীতের পৃষ্ঠপোষক ছিলেন, যারা সংগীতের প্রতি গভীরভাবে আগ্রহী ছিলেন। তারা তার শৈশবকালে সংগীতের জন্য তাকে প্রশংসা, সমর্থন এবং উৎসাহিত করেছিলেন। তিনি তার পরিবারের সহায়তায় অল্প বয়সেই সংগীত অধ্যয়ন করেছিলেন।

খানম তার খালা বেগম বদরুন্নেছা আহমেদের সাথে পশ্চিমবঙ্গের কলকাতায় চলে আসেন। তিনি কলকাতায় সহজলভ্য সুযোগগুলির সাথে তার সংগীতকে আরও প্রশস্ত করতে চেয়েছিলেন। তিনি নজরুল গীতি নিয়ে পড়াশোনা করেছেন, কাজী নজরুল ইসলামের লেখা গান। তিনি বাংলাদেশের ভবিষ্যতের জাতীয় কবি কাজী নজরুল ইসলামের অধীনে পড়াশোনা করেছেন। তিনি কুমারী বেবি ছদ্মনামটি ব্যবহার শুরু করেছিলেন। ১৯৩৪ সালে তিনি কলকাতার টুইন ব্রাদার্স স্টুডিওতে ফোনোগ্রাফের রেকর্ডে চারটি নজরুল গীতি রেকর্ড করেছিলেন।

তথ্যসূত্র
---------

1. 1 2 3  ইসলাম, সিরাজুল; মিয়া, সাজাহান; খানম, মাহফুজা; আহমেদ, সাব্বীর, সম্পাদকগণ (২০১২)। "খানম, আশরাফী"। *বাংলাপিডিয়া: বাংলাদেশের জাতীয় বিশ্বকোষ* (২য় সংস্করণ)। ঢাকা, বাংলাদেশ: বাংলাপিডিয়া ট্রাস্ট, বাংলাদেশ এশিয়াটিক সোসাইটি। আইএসবিএন 9843205901। ওএল 30677644M। ওসিএলসি 883871743। সংগ্রহের তারিখ ৮ নভেম্বর ২০১৭।

|  |  |
| --- | --- |
| কর্তৃপক্ষ নিয়ন্ত্রণ উইকিউপাত্তে এটি সম্পাদনা করুন | 
* মিউজিকব্রেইন্‌জ শিল্পী

 |
সঙ্গীত শিল্পী 
**কে. যমুনা রানী** (জন্ম ১৭ মে ১৯৩৮ অন্ধ্র প্রদেশ, ভারতের ) একজন ভারতীয় প্লেব্যাক গায়িকা যিনি সিংহলি, তামিল, তেলেগু, কন্নড় এবং মালায়ালম ভাষায় ৬,০০০ টিরও বেশি গান গেয়েছেন।

জীবন এবং কর্মজীবন
-----------------

রানির জন্ম কে. ভারাদারাজুলু এবং বেহালাবাদক কে. দ্রৌপতীর কাছে।

সাত বছর বয়সে তেলেগু মুভি *ত্যাগ্যা* (১৯৪৬) এর জন্য তিনি প্রথম চলচ্চিত্রে তার কণ্ঠ দিয়েছিলেন। তেরো বছর নাগাদ, রানি *ভালায়পাথি* এবং *কল্যাণীর* মতো চলচ্চিত্রে প্রধান চরিত্রের জন্য কণ্ঠ দিয়েছিলেন। ১৯৫৫ সালে তামিল চলচ্চিত্র *গুলেবাকাভালি* থেকে *আসাইয়ুম এন নেসামুমের* সাথে তার হিট স্কোর ছিল।

যমুনা রানী ১৯৫৩ সালে সুরকার আনন্দ সামারকুনের নির্দেশনায় শ্রীলঙ্কান সিনেমায় *সুজাতার* জন্য প্রথম গান করেন। তিনি পরবর্তীকালে *ওয়ারাদা কাগেদা* (১৯৫৪), *সেদা সুলাং* (১৯৫৫), *মাথালান* (১৯৫৫), *সুরায়া* (১৯৫৭) এবং *ভানা মোহিনী* (১৯৫৮) চলচ্চিত্রে অবদান রাখেন। 'জীবন মে গামনা সংসারে' যেটি তিনি এএম রাজার সাথে ' সেদা সুলাং ' সিনেমার জন্য গেয়েছিলেন শ্রীলঙ্কার সর্বকালের প্রিয় সিংহলা সিনেমার গানগুলির মধ্যে একটি।

১৯৭০ এর দশকের শুরুতে তার কয়েকটি গান ছিল। বিরতির পর, তিনি *নায়কান* (১৯৮৭) এবং *আনান এন্নাদা থামবি এন্নাদা* (১৯৯২) এর তামিল গানে ফিরে আসেন।

সঙ্গীত কম্পোজারদের জন্য তিনি গেয়েছেন
-------------------------------------

তিনি জি. রামানাথন, কেভি মহাদেবন, এস. দক্ষিণামূর্তি, এএম রাজা, ভেধা, চিত্তর ভি. নাগাইয়া, জেএ রেহমান, পেন্ডিয়ালা নাগেশ্বরা রাও, টি. চালপাথি রাও, আনন্দ সমরকুন, টিজি লিঙ্গাপ্পা, বিশ্বানাথন, এমএস কালামোথন- এর অধীনে কাজ করেছেন। জ্ঞানমণি, এস. রাজেশ্বর রাও, এস. হনুমন্ত রাও, মাস্টার বেণু, আর. সুদর্শনম, জি কে ভেঙ্কটেশ, ভিটি রাজগোপালন, ভি. কুমার, টিআর পাপ্পা, এসভি ভেঙ্কটরামন, বিজয়া ভাস্কর, ঘন্টসালা, কুন্নাক্কুদি, সুবদ্যানদা, এসএম বৈদ্যনবান্দা, এসএম কোরানন্দ, ভি. কুমার, ভাই লক্ষ্মণন, এমবি শ্রীনিবাসন, জি. দেবরাজন, এমএস বাবুরাজ, ইলাইয়ারাজা এবং চন্দ্রবোস ।

### প্লেব্যাক গায়কদের সাথে তিনি গেয়েছেন

তিনি টিএম সৌন্দররাজন, এএম রাজা, সিরকাঝি গোবিন্দরাজন, এএল রাঘবন, পিবি শ্রীনিবাস, এবং মোহিদিন বেগের সাথে অবিস্মরণীয় দ্বৈত গান গেয়েছেন। অন্যরা হলেন ঘন্টসালা, থিরুচি লোগানাথন, জেপি চন্দ্রবাবু, এসসি কৃষ্ণান, ধারাপুরম সুন্দররাজন, ভিটি রাজাগোপালন, এইচআর জোথিপালা, কামুকারা পুরুষোথামন, পি. কলিঙ্গা রাও এবং পিঠাপুরম নাগেশ্বর রাও ।

এছাড়াও তিনি পি. সুশীলা, পি. লীলা, এলআর ঈশ্বরী এবং জিকির সাথে মহিলা গায়কদের সাথে দ্বৈত গান গেয়েছেন। অন্যরা হলেন এপি কোমলা, এজি রথনামালা, এস. জানকী, এমএল বসন্তকুমারী, টিভি রথনাম, কে. রানী, স্বর্ণলথা, এমএস রাজেশ্বরী, সুলমঙ্গলম রাজলক্ষ্মী, এলআর অঞ্জলি, স্বর্ণা এবং রেণুকা।

পদকসমূহ
-------

* ১৯৯৮ সালে তামিলনাড়ু রাজ্য সরকার থেকে কালাইমামনি পুরস্কার।
* তামিলনাড়ু স্টেট ফিল্ম অনারারি পুরষ্কার - ২০০২ সালে আরিগনার আন্নাদুরাই পুরস্কার।
* ২০২০ সালে তামিলনাড়ু সরকার কর্তৃক পুরাচি থালাইভি ড. জে. জয়ললিতা বিশেষ কালাইমামানি পুরস্কার ।

তথ্যসূত্র
---------

1. ↑  "Feature"। Dailynews.lk। ১০ অক্টোবর ২০১২ তারিখে মূল থেকে আর্কাইভ করা। সংগ্রহের তারিখ ৬ মার্চ ২০১২।

বহিঃসংযোগ
---------

* ইন্টারনেট মুভি ডেটাবেজে কে. যমুনা রাণী (ইংরেজি)
* The Titillating Voices of Two Tamil Playback Singers in Movie minutes
* Listen to some popular songs of Jamuna Rani at Raaga.com
* Jamuna Rani's Sinhalese on Line Songs – Listen to them at Siyapath Arana.com
**ভিতালী দাস** (৬ জুন ১৯৭৯ - ২১ এপ্রিল ২০২১) আসামের গুয়াহাটির বিখ্যাত বিহু গায়ক ছিলেন। তিনি তার সুরেলা কণ্ঠের জন্য জনপ্রিয় ছিলেন। তিনি জুবিন গার্গ এবং বিভিন্ন শিল্পীর সাথে ৫০০০টিরও বেশি বিহু গান গেয়েছিলেন। তিনি জানমনি, জোনবাই, রংধালী, রোহেদোই, বগিটোড়া, এনাজোরি এবং আরও অনেক সংগীত অ্যালবামে গান গেয়েছিলেন। ভিতালী দাস মৃত্যুর সময় তাঁর বয়স ছিল ৪১।

প্রাথমিক জীবন ও শিক্ষা
----------------------

ভিতালী দাস উত্তর গুয়াহাটির মাজগাঁওয়ের বাসিন্দা ছিলেন এবং সেখানে বেড়ে ওঠেন। তিনি গুয়াহাটির সেনাইরাম উচ্চ মাধ্যমিক ও বহুমুখী বিদ্যালয়ে পড়াশোনা করেন। তিনি গৌহাটি বিশ্ববিদ্যালয়ের কলেজ থেকে স্নাতক লাভ করেন।

কর্মজীবন
--------

ভিতালী দাস প্রায় দুই দশকেরও বেশি সময় ধরে অসমীয়া গান গেয়েছেন এবং তাঁর গানগুলি আসামে খুব জনপ্রিয়। ভিতালী একাই জুবীন গার্গের সাথে ৩০০০-এরও বেশি গান রেকর্ড করেছিলেন। তিনি অনেক জনপ্রিয় শিল্পী যেমন বোর্নালী কলিতা, তারালী সারমা, নির্মালী দাস প্রমুখের সাথে অনেক বিহু অ্যালবামে এবং এককে গানে গেয়েছেন। তার গাওয়া কিছু অ্যালবাম হল:

* টিপ টপ
* ধোনিরি নুমনি
* আহিলে বোহাগী
* রংধালী
* রোহেদোই
* এনাজোরি
* নাংসেং
* কোপো ফুল
* মইনা সোরাই মইনা ম্যাট
* বগিটোড়া
* জোনবাই
* জানমনি
* টগর

মৃত্যু
------

২০২১ সালের এপ্রিলে, ভিতালী দাস সংক্রামক করোনাভাইরাস (কোভিড ১৯) এ আক্রান্ত হন এবং তাকে ২০ এপ্রিল গুয়াহাটির কালাপাহার সিভিআইডি কেয়ার সেন্টারে ভর্তি করা হয়। ২১ এপ্রিল জানা যায় যে কোভিড ১৯-এর জটিলতায় তিনি গুরুতর অবস্থার মধ্যে আছেন। অবস্থার অবনতি হওয়ায় তাকে ইনটেনসিভ কেয়ার ইউনিটে (আইসিইউ) স্থানান্তরিত করা হয়। ঐদিন সন্ধায়, ২১ এপ্রিল ২০২১ সালে তিনি মৃত্যুবরণ করেন।

তথ্যসূত্র
---------

1. ↑  "Bihu Singer Bhitali Das Laid to Rest at Nabagraha Crematorium, Guwahati"। *www.sentinelassam.com* (ইংরেজি ভাষায়)। ২২ এপ্রিল ২০২১। সংগ্রহের তারিখ ২৪ এপ্রিল ২০২১।
2. ↑  "Vitali Das (Singer)"। *biographyinsider.com* (ইংরেজি ভাষায়)। ২১ এপ্রিল ২০২১। সংগ্রহের তারিখ ২৫ এপ্রিল ২০২১।
3. ↑  "জনপ্ৰিয় কণ্ঠশিল্পী ভিতালী দাস আৰু নাই...কোৰোণাই কাঢ়ি নিলে প্ৰাণ"। *assam.news18.com* (অসমীয়া ভাষায়)। ২১ এপ্রিল ২০২১। সংগ্রহের তারিখ ২৪ এপ্রিল ২০২১।
**বিছনাকান্দি** বাংলাদেশের সিলেট জেলার গোয়াইনঘাট উপজেলায় অবস্থিত রুস্তমপুর ইউনিয়নের একটি গ্রামের মধ্যে অবস্থিত। সাম্প্রতিক বছরগুলোতে এখানকার নদী দেখতে পর্যটকদের উপচে পড়া ভিড় লক্ষ্য করা যাচ্ছে।

ভূপ্রকৃতি
---------

**বিছনাকান্দি** পর্যটন এলাকাটি মূলত একটি পাথর কোয়েরি যেখানে নদী থেকে পাথর সংগ্রহ করা হয়। এই জায়গায় **খাসিয়া পর্বতের** বিভিন্ন স্তর এসে একবিন্দুতে মিলিত হয়েছে। খাসিয়া পর্বত থেকে নেমে আসা একটি ঝরনা এখানে একটি হ্রদের সৃষ্টি করেছে যা পিয়াইন নদীর সাথে গিয়ে সংযুক্ত হয়েছে। এখানকার শিলা-পাথর গুলো একদম প্রাকৃতিক এবং এগুলো পাহাড়ি ঢলের সাথে পানির মাধ্যমে নেমে আসে।

চিত্রশালা
---------

* 
* 
* 
* 
*

আরও দেখুন
---------

* জাফলং
* লোভাছড়া


উইকিভ্রমণে ***বিছানাকান্দি*** সম্পর্কিত ভ্রমণ নির্দেশিকা রয়েছে।

তথ্যসূত্র
---------

1. ↑  "'বর্ষার রানি' | সারাদেশ"। *ইত্তেফাক*। ২২ জুন ২০১৯। ২৬ জুলাই ২০১৯ তারিখে মূল থেকে আর্কাইভ করা। সংগ্রহের তারিখ ২৬ জুলাই ২০১৯।
2. ↑  "The Lost River"। *The Daily Star*। ২০১৬-০৩-০১। সংগ্রহের তারিখ ২০১৬-১১-২৯।
3. ↑  "Suspension of stones collection : Over 5 lakh workers jobless in Sylhet | Business News 24 BD"। *businessnews24bd.com*। ২০১৬-১১-৩০ তারিখে মূল থেকে আর্কাইভ করা। সংগ্রহের তারিখ ২০১৬-১১-২৯।
4. ↑  "Visit Sylhet"। ১৪ সেপ্টেম্বর ২০১৭ তারিখে মূল থেকে আর্কাইভ করা।
5. ↑  "National Geographic"।
**বেলা মুখোপাধ্যায়**  (২৯ মে ১৯২৮ – ২৫ জুন ২০০৯) ছিলেন এক বিশিষ্ট সঙ্গীতশিল্পী এবং প্রখ্যাত সঙ্গীতশিল্পী ও সঙ্গীত পরিচালক  হেমন্ত মুখোপাধ্যায়ের সহধর্মিণী।  তিনি তার স্বামীর সাথে বেশ কয়েকটি গান রেকর্ড করেছেন।

  

বেলা মুখোপাধ্যায়ের জন্ম বৃটিশ ভারতের অধুনা পশ্চিমবঙ্গের মুর্শিদাবাদ জেলার  বহরমপুরে। বেলারা চার বোন, দুই ভাই। বেলাই সবার বড়।  প্রথমে বাড়িতে মা'য়ের কাছে সঙ্গীতের শিক্ষা নেন এবং তারপর কলকাতায় হাইস্কুলে পড়ার সময় থেকেই  কমল দাশগুপ্তর কাছে তিনি  শাস্ত্রীয় সংগীতের তালিম নেন। ছোটবেলা থেকেই দুই বোন কলকাতা বেতার কেন্দ্রের *ছোটদের আসর*-এ গান  করতেন। এ ব্যাপারে অজিত চট্টোপাধ্যায়, নির্মল বসু, বাণীকুমার প্রমুখেরা তাদের সাহায্য করেন। বেলা আধুনিক, গীত, ভজন সবরকমের গান-ই গাইতেন। ১৯৪৩ খ্রিস্টাব্দে  পঙ্কজকুমার মল্লিকের সুরে *কাশীনাথ* ছবিতে নায়ক-গায়ক অসিতবরণের সঙ্গে  দ্বৈতকণ্ঠে  বেলা মুখোপাধ্যায় তিনটি গান করেন। *ও বনের পাখি* গানটি জনপ্রিয়তা অর্জন  করে। পরবর্তীতে ১৯৪৪ খ্রিস্টাব্দে  খ্যাতনামা  সঙ্গীত পরিচালক ক্ষেমচাঁদ প্রকাশ বেলাকে মুম্বই নিয়ে যান। সেখানে *কৃষ্ণার্জুন* ছবিতে নেপথ্যে কণ্ঠ দান করেন। ১৯৪৫ খ্রিস্টাব্দের ৭ ডিসেম্বর হেমন্ত মুখোপাধ্যায়ের সঙ্গে তার বিবাহ হয়।

বিবাহের পর হেমন্ত মুখোপাধ্যায় সুরারোপিত *সাথীহারা*, *প্রতিনিধি*, *হাঁসুলি বাঁকের উপকথা*, *বালিকা বধূ* প্রভৃতি কয়েকটি ছায়াছবিতে কণ্ঠ দান করেন ।  শেষের দিকে তিনি গানের জগতে থেকে নিজেকে সম্পূর্ণ রূপে সরিয়ে নেন।  

  

বেলা মুখোপাধ্যায় ২০০৯ খ্রিস্টাব্দের ২৫ জুন দক্ষিণ কলকাতার এক বেসরকারি হাসপাতালে পরলোক গমন করেন। তাকে ২০০৯ খ্রিস্টাব্দের ১৫ জুন হাসপাতালে ভর্তি করা হয়েছিল।  তার অন্তিম সংস্কার কেওড়াতলা মহাশ্মশানে করা হয়।  তার দুই সন্তান, এক পুত্র জয়ন্ত এবং এক কন্যা রাণু।

তথ্যসূত্র
---------

1. ↑  "Bela Mukherjee Singer (ইংরাজীতে)"। সংগ্রহের তারিখ ২০২২-০২-২০।
2. ↑  অভীক চট্টোপাধ্যায় , সম্পাদক (২০১৯)। *হেমন্ত মুখোপাধ্যায় আনন্দধারা*। সপ্তর্ষি প্রকাশন, কলকাতা। পৃষ্ঠা ৪০। আইএসবিএন 978-93-8270-654-0।
3. ↑  অভীক চট্টোপাধ্যায় , সম্পাদক (২০১৯)। *হেমন্ত মুখোপাধ্যায় আনন্দধারা*। সপ্তর্ষি প্রকাশন, কলকাতা। পৃষ্ঠা ৯৯। আইএসবিএন 978-93-8270-654-0।
4. ↑  "City Diary: Bela Mukherjee dies"। *The Telegraph*। ২৬ জুন ২০০৯। সংগ্রহের তারিখ ২১ জুলাই ২০০৯।
5. 1 2  "Singer passes away"। *The Times of India*। ২৬ জুন ২০০৯। সংগ্রহের তারিখ ২২ অক্টোবর ২০১৮।
**চট্টগ্রাম সেনানিবাস উচ্চ বিদ্যালয়** বাংলাদেশের চট্টগ্রাম সেনানিবাসে অবস্থিত একটি মাধ্যমিক শিক্ষাপ্রতিষ্ঠান। এটি ১৯৫৫ খ্রিষ্টাব্দে প্রতিষ্ঠিত হয়।

প্রতিষ্ঠা
---------

সেনা কর্মকর্তাদের সন্তানদের শিক্ষার পথ সুগম করার লক্ষ্যে ১৯৫৫ সালে প্রাথমিক বিদ্যালয় হিসেবে এ প্রতিষ্ঠানটি সর্বপ্রথম আত্মপ্রকাশ করে। মুক্তিযুদ্ধের সর্বাধিনায়ক জেনারেল এম. আতাউল গণি ওসমানী(তৎকালীন ইস্ট বেঙ্গল রেজিমেন্ট-এর কমান্ডার ও চট্টগ্রাম সেশন কমান্ডার) ১৯৫৫ সালের ২০ এপ্রিল ট্রানজিট ক্যাম্প-এর একটি কোয়ার্টারে বিদ্যালয়টির উদ্বোধন করেন। সেনানিবাসসহ চ্যাপ্টার্ড এলাকা সম্প্রসারিত হওয়ায় শিক্ষার্থীর সংখ্যা দ্রুত বৃদ্ধি পাওয়ার কারণে কর্তৃপক্ষের সহায়তায় প্রাথমিক বিদ্যালয়টি ১৯৬৭ সালে জুনিয়র হাইস্কুল ও ১৯৬৮ সালে মাধ্যমিক বিদ্যালয় হিসেবে শিক্ষা বোর্ডের স্বীকৃতি লাভ করে।

অবস্থান
-------

বন্দরনগরী চট্টগ্রাম শহরের উপকন্ঠে, চট্টগ্রাম সেনানিবাসের অভ্যন্তরে ইমদাদুল হক সড়কের পশ্চিম পার্শ্বে এক পাহাড়ঘেরা মনোরম পরিবেশে চট্টগ্রাম সেনানিবাস উচ্চ বিদ্যালয়ের অবস্থান।

অবকাঠামো
--------

বর্তমানে সুদৃশ্য দু'টি দ্বিতল ভবনে রয়েছে ২২টি শ্রেণীকক্ষ, গ্রন্থাগার, আধুনিক ল্যাব, ইবাদতখানা, দু'টি শিক্ষক মিলনায়তন, প্রশাসনিক বিভিন্ন কক্ষ, অফিসকক্ষ ও একটি সুপরিসর অডিটোরিয়াম।

শিক্ষকমণ্ডলী ও শিক্ষার্থী
-------------------------

৩৪ জন অভিজ্ঞ ও প্রশিক্ষণপ্রাপ্ত শিক্ষকমণ্ডলীর তত্বাবধানে ১১টি শ্রেণির ২২টি শাখায় বর্তমানে প্রায় ১৫০০ জন শিক্ষার্থী বিদ্যালয়ে অধ্যয়ন করছে।

তথ্যসূত্র
---------

1. সেনানিবাস উচ্চ বিদ্যালয়, চট্টগ্রাম সেনানিবাসের বার্ষিক ম্যাগাজিন *মুকুর*
**কালকা রেলওয়ে স্টেশন**টি দিল্লি-কালকা লাইনের উত্তর টার্মিনাস এবং ইউনেস্কো বিশ্ব ঐতিহ্যবাহী স্থান কালকা―সিমলা রেলওয়ের সূচনা বিন্দু। এটি ভারতের হরিয়ানা রাজ্যে অবস্থিত। এটি কালকা এবং সিমলায় যাওয়া যাত্রীদের পরিষেবা দিয়ে থাকে।

রেল স্টেশন
----------

কালকা রেলওয়ে স্টেশনটি সমুদ্রপৃষ্ঠ থেকে ৬৫৮ মিটার (২,১৫৯ ফুট) উচ্চতায় অবস্থিত। এটি আম্বালা রেল বিভাগের এখতিয়ারে কেএলকে (KLK) রেল কোড বরাদ্দ করা হয়।

ইতিহাস
------

দিল্লি―পানিপথ―আম্বালা―কালকা লাইন ১৮৯১ সালে খোলা হয়।

৬১০ মিমি (২ ফুট) চওড়া ন্যারো-গেজ কালকা-সিমলা রেলওয়ে দিল্লি―পানিপথ―আম্বালা―কালকা রেলওয়ে কোম্পানি দ্বারা নির্মিত হয় এবং ১৯০৩ সালে তা চলাচলের জন্য উন্মুক্ত করা হয়। [৩] ১৯০৫ সালে লাইনটি ৭৬২ মিমি (২ ফুট ৬ ইঞ্চি) প্রশস্ত ন্যারো গেজে পুনরায় গেজ করা হয়।

বিদ্যুতায়ন
-----------

চন্ডীগড়-কালকাতে ১৯৯৯-২০০০ সালে বিদ্যুৎ পৌঁছে দেওয়া হয়।

লোকো শেড
--------

কালকার জেডডিএম-৩ এবং জেডডিএম-৫ ন্যারো গেজ ডিজেল লোকো রক্ষণাবেক্ষণের জন্য একটি ন্যারো গেজ ডিজেল শেড রয়েছে।

সুবিধা
------

কালকা রেল স্টেশনে দুটি ডাবল বেডযুক্ত নন-এসি রিটায়ারিং রুম এবং একটি চার শয্যার ডরমিটরি রয়েছে। এখানে একটি কম্পিউটারাইজড রিজার্ভেশন অফিস, নিরামিষ এবং আমিষ হালকা নাস্তার স্থান এবং বইয়ের স্টল রয়েছে।

কালকা মেইল
----------

কালকা মেইল (নম্বর ১ আপ/ ২ ডাউন) ১৯৬৬ সালে হাওড়া এবং দিল্লির মধ্যে যাতায়াত শুরু করে এবং তারপরে ১৮৯১ সালে দিল্লি থেকে কালকা পর্যন্ত এর যাত্রাপথ আরও প্রসারিত হয়। উভয় টার্মিনাল স্টেশনে ভাইসরয় এবং অন্যান্য উচ্চপদস্থ কর্মকর্তাদের গাড়ি যেন তাদের রেল কোচের পাশে পৌঁছাতে পারে, তার জন্য অভ্যন্তরীণ ক্যারেজওয়ে ছিল। হাওড়াক্যারেজওয়ে এখনও ব্যবহৃত হয় এবং প্ল্যাটফর্ম ৮ এবং ৯ এর মধ্যে চলে, তবে কালকার ক্যারেজওয়েটি একটি প্ল্যাটফর্মে পরিবর্তিত হয়।

তথ্যসূত্র
---------

1. ↑  "Kalka Railway Station"। India Rail Info। সংগ্রহের তারিখ ২ আগস্ট ২০১৩। উদ্ধৃতি টেমপ্লেট ইংরেজি প্যারামিটার ব্যবহার করেছে (link)
2. ↑  "IR History: Early Days II (1870–1899)"। IRFCA। সংগ্রহের তারিখ ২ আগস্ট ২০১৩। উদ্ধৃতি টেমপ্লেট ইংরেজি প্যারামিটার ব্যবহার করেছে (link)
3. ↑  "History of Electrification"। IRFCA। সংগ্রহের তারিখ ২ আগস্ট ২০১৩। উদ্ধৃতি টেমপ্লেট ইংরেজি প্যারামিটার ব্যবহার করেছে (link)
4. ↑  "Sheds and workshops"। IRFCA। সংগ্রহের তারিখ ২ আগস্ট ২০১৩। উদ্ধৃতি টেমপ্লেট ইংরেজি প্যারামিটার ব্যবহার করেছে (link)
5. ↑  "Northern Railway retiring room facilities"। ৪ আগস্ট ২০১৩ তারিখে মূল থেকে আর্কাইভ করা। সংগ্রহের তারিখ ৪ আগস্ট ২০১৩। উদ্ধৃতি টেমপ্লেট ইংরেজি প্যারামিটার ব্যবহার করেছে (link)
6. ↑  "Kalka Railway Station"। Make My Trip। সংগ্রহের তারিখ ২ আগস্ট ২০১৩। উদ্ধৃতি টেমপ্লেট ইংরেজি প্যারামিটার ব্যবহার করেছে (link)
7. ↑  "Train tales from a bygone era"। *The Tribune*। ২০ এপ্রিল ২০০২। সংগ্রহের তারিখ ২ আগস্ট ২০১৩। উদ্ধৃতি টেমপ্লেট ইংরেজি প্যারামিটার ব্যবহার করেছে (link)

বহিঃসংযোগ
---------

* কালকার ট্রেনসমূহ

 উইকিভ্রমণ থেকে কালকা রেলওয়ে স্টেশন ভ্রমণ নির্দেশিকা পড়ুন।
**যাত্রামোহন সেন** (৩০ জুলাই, ১৮৫০ - ২ নভেম্বর, ১৯১৯) একজন বাঙালি আইনজীবী, রাজনীতিবিদ ও সমাজকর্মী। দেশপ্রিয় যতীন্দ্রমোহন সেনগুপ্ত তার পুত্র।

প্রারম্ভিক জীবন
---------------

১৮৫০ সালে বাংলাদেশের চন্দনাইশ উপজেলার বরমা ইউনিয়নে তিনি জন্মগ্রহণ করেছিলেন। পিতার নাম ছিল ত্রাহিরাম সেন, মাতা মেনকা দেবী। ১২ বছর বয়েসে পিতাকে হারান যাত্রামোহন এবং গৃহশিক্ষকতা করে নিজেই লেখাপড়ার খরচ চালাতেন। ছোটবেলায় এক দুর্ঘটনাতে তার হাতের আঙুল পুড়ে নষ্ট হয়ে যায়। ভাল করে কলম ধরতে পারতেননা তিনি। অধ্যবসায় আর মেধার জোরে তবুও লেখাপড়া চালিয়ে যান তিনি। চট্টগ্রাম গভর্নমেন্ট স্কুল থেকে ১৮৬৮ সালে এনট্রান্স, ১৮৭০ সালে চট্টগ্রাম কলেজ থেকে এফ.এ পরীক্ষায় উত্তীর্ণ হন এবং কলকাতা ক্যাথিড্রেল মিশন কলেজ থেকে বি.এ পাস করেন। এরপর চট্টগ্রামে কমিশনার অফিসে মাসিক ত্রিশ টাকা বেতনে চাকরি গ্রহণ করেন। দশ মাস পর তিনি চাকুরি ছেড়ে কলকাতায় এসে আইন পড়া শুরু করেন। এর পাশাপাশি লং সাহেবের গির্জায় কম্পাউন্ড কেডিসেন মিশন বিদ্যালয়ে প্রধানশিক্ষক পদে কাজ করেছেন। ১৮৭৬ সালে সপ্তম স্থান অধিকার করে বি এল পাশ করে চট্টগ্রাম চলে যান ও সেখানে ওকালতি শুরু করেন।

রাজনীতি ও সামাজিক অবদান
-----------------------

ওকালতির মাধ্যমে রাজনীতিতে আসেন যাত্রামোহন। ভারতীয় জাতীয় কংগ্রেস দলে যোগ দিয়ে বাংলার বিভিন্ন অঞ্চলে সভাসমিতিতে বক্তৃতা রাখতেন, সুবক্তা হিসেবে তার পরিচিতি হয়। রাওলাট আইনের বিরুদ্ধে জনমত গড়ে তোলেন। ১৮৯৮ খ্রিষ্টাব্দে বঙ্গীয় আইনসভার সদস্য হয়েছিলেন। বাংলা সাহিত্যের প্রতি তার অনুরাগ ছিল। তার উদ্যোগে বঙ্গীয় প্রাদেশিক সাহিত্য সম্মেলন অনুষ্ঠিত হয় চট্টগ্রামে। এই অনুষ্ঠানে রবীন্দ্রনাথ ঠাকুর স্বয়ং উপস্থিত ছিলেন। ১৯১৯ সালের ময়মনসিংহ বঙ্গীয় প্রাদেশিক রাষ্ট্রীয় সম্মেলনের অভিভাষণে তার চরমপন্থি রাজনীতির আভাস পাওয়া যায়। তার বাগ্মিতা, দেশপ্রেম পুত্র যতীন্দ্রমোহনকে প্রভাবিত করেছিল। তার বাড়িতে সম্মানিত ও বিশিষ্ট নেতা বিভিন্ন সময় আতিথ্য গ্রহণ করেছেন। এদের মধ্যে রয়েছেন মহাত্মা গান্ধী, মৌলানা শওকত আলী, ড. আনসারী, দেশবন্ধু চিত্তরঞ্জন দাশ, ব্যারিস্টার আবদুল্লা রসুল প্রমুখ। চট্টগ্রাম এসোসিয়েশন তৈরির সময় তিনি জমি দান করেন। তার মৃত্যুর পর ১৯২০ সালে প্রতিষ্ঠানের ভবনটির নাম হয় যাত্রামোহন সেন হল বা জেএম সেন হল। ব্রিটিশবিরোধী আন্দোলনের সাথে চট্টগ্রামের এই ঐতিহাসিক ভবন ওতপ্রোতভাবে জড়িত ছিল। শিক্ষা বিস্তারে বিদ্যালয়, তিনি নিজের নামানুসারে জে.এম.সেন স্কুল প্রতিষ্ঠা করেন চট্টগ্রাম শহরের ফিরিঙ্গীবাজারে। চিকিৎসালয়, ব্রাহ্মমন্দির স্থাপন ও নানা উন্নয়নমূলক কাজ করেছিলেন তিনি।

মৃত্যু
------

২ নভেম্বর, ১৯১৯ সালে কলকাতায় মারা যান যাত্রামোহন সেন।

তথ্যসূত্র
---------

1. 1 2 3  "সেনগুপ্ত, যাত্রামোহন"। বাংলাপিডিয়া। সংগ্রহের তারিখ ১০ জুন ২০১৭।
2. 1 2  "কালজয়ী যাত্রা মোহন সেনগুপ্তকে শ্রদ্ধাঞ্জলি"। দৈনিক সংগ্রাম। ২ জুন ২০১২। ৮ ফেব্রুয়ারি ২০১৭ তারিখে মূল থেকে আর্কাইভ করা। সংগ্রহের তারিখ ১০ জুন ২০১৭।
3. 1 2 3  প্রথম খন্ড, সুবোধচন্দ্র সেনগুপ্ত ও অঞ্জলি বসু (২০০২)। *সংসদ বাঙালি চরিতাভিধান*। কলকাতা: সাহিত্য সংসদ। পৃষ্ঠা ৪৩৭।
4. ↑  "ইতিহাসের নিরব সাক্ষী জেএম সেন হল"। ২৪ মার্চ ২০১৭। সংগ্রহের তারিখ ১০ জুন ২০১৭। [*স্থায়ীভাবে অকার্যকর সংযোগ*]
| ভারতীয় সাহিত্য |
| --- |
| প্রাচীন |
| * তামিল
* পালি
* প্রাকৃত
* বৈদিক সংস্কৃত
* সংস্কৃত
* তামিল সঙ্গম
 |
| প্রাথমিক মধ্যযুগীয় |
| * কন্নড় (বিলুপ্ত কন্নড়)
* ওড়িয়া
* তেলুগু
* মালায়ালম
 |
| মধ্যযুগ থেকে প্রাক আধুনিক |
| * অসমিয়া
* অবধি
* ইংরেজি
* উর্দু
* ককবরক
* কাশ্মীরি
* কোঙ্কণী
* গুজরাটি
* নেপালী
* পাঞ্জাবি
* ব্রজ
* বাংলা
* ভোজপুরী
* মারাঠি
* মিজো
* মৈতৈ
* মৈথিলী
* রাজস্থানি
* সিন্ধী
* হিন্দি
 |
| * দে
* স
 |

রথে সূর্যদেবের দুটি চিত্র। ১৮৮৪ বই, হিন্দি ভাষার সাহিত্য, মিরাট, সূর্যের চিত্রকর্ম।
**হিন্দি সাহিত্য** (হিন্দি: हिन्दी साहित्य) হচ্ছে ইন্দো আর্য ভাষা পরিবারের অন্তর্গত লিখন পদ্ধতি আছে এরকম বিভিন্ন ধরনের হিন্দি ভাষায় রচিত সাহিত্যকর্ম। যুগ বিচারে হিন্দি সাহিত্যকে চারভাগে ভাগ করা যায়। 

* বীরগাথা কাল - ১১ থেকে ১৪ শতক
* ভক্তিকালের কবিতা (ধর্মীয় কবিতা) - ১৪ থেকে ১৮ শতক
* রীতি বা শৃঙ্গার কালের কবিতা (প্রেমের কবিতা) - ১৮ থেকে ২০ শতক
* আধুনিক কাল - ২০ শতক পরবর্তী সাহিত্যকর্ম

হিন্দি সাহিত্যকর্ম বিভিন্ন উপভাষা যেমন ব্রজভাষা, বুন্দেলি, অবধী, কন্নৌজি, খড়িবোলি, মারোয়াড়ি, মগহি, ভোজপুরি, ছত্রিশগঢ়ী ইত্যাদিতে লেখা হয়েছে। তবে ২০ শতকের পর থেকে একটি নির্দিষ্ট রূপে হিন্দুস্তানী ভাষায় দেবনাগরী লিপিতে অধিকাংশ হিন্দি সাহিত্য লিখিত হচ্ছে।

তথ্যসূত্র
---------

1. ↑  Hindi literature
2. ↑  Hindi in Constitution
**পদ্মনিধি ধর** (২১ জুলাই ১৯৩৫ - ১১ জুলাই ২০২০) পশ্চিমবঙ্গের ডোমজুর বিধানসভা কেন্দ্রের তিনবারের বিধায়ক ছিলেন। তিনি ভারতের কমিউনিস্ট পার্টি (মার্ক্সবাদী) থেকে ১৯৯১, ১৯৯৬ এবং ২০০১ সালে পশ্চিমবঙ্গ রাজ্য বিধানসভায় নির্বাচিত হন।

জীবন ও রাজনীতি
--------------

তিনি ১৯৩৫ সালের ২১ জুলাই অবিভক্ত বাংলার বরিশাল জেলার বাইশারী গ্রামে জন্মগ্রহণ করেন। বাইশারী উচ্চ বিদ্যালয়ে নবম শ্রেণীতে পড়ার সময় তার পরিবার পশ্চিমবঙ্গে চলে আসে এবং টিফিন বাজার এলাকায় একটি ভাড়া বাড়িতে থাকতেন। তিনি বলী জোরা অশ্বথতলা স্কুল থেকে তার স্কুলিং শেষ করেন এবং কলকাতার সুরেন্দ্রনাথ কলেজ থেকে স্নাতক সম্পন্ন করেন। পরবর্তীতে তিনি প্রাইভেট ছাত্র হিসেবে বাংলা ও ইতিহাসে স্নাতকোত্তর ডিগ্রি অর্জন করেন। তিনি রেল হকারের কাজ করতেন। তিনি ২০২০ সালের ১১ জুলাই মারা যান। তিনি এসএফআই অল ইন্ডিয়া জয়েন্ট সেক্রেটারি দীপ্সিতা ধর-এর দাদা।

পদ্মনিধি ধর প্রথম ১৯৫৬ সালে বাংলা বিহার একীকরণের বিরুদ্ধে রাজনৈতিক আন্দোলনের সময় এক মাসের জন্য জেলে যান। তারপর ১৯৬৬ সালে আবারও গ্রেপ্তার হন এবং পিডি অ্যাক্টে এক বছরের জন্য জেলে যান, কারণ তিনি খাদ্য আন্দোলনে সক্রিয় ছিলেন। তিনি ১৯৬০ সালে সিপিআই-এর হাওড়া জেলা কমিটিতে নির্বাচিত হন। পরে তিনি সিপিআই(এম) হাওড়া জেলা সম্পাদকমণ্ডলীর সদস্য হন।

তার মৃত্যুর পর পদ্মনিধি ধর মেমোরিয়াল ট্রাস্ট গঠিত হয়, যেখানে তারা রক্তদান শিবির, পরীক্ষামূলক কর্মশালা ইত্যাদি সহ বিভিন্ন সামাজিক, কল্যাণমূলক ও সাংস্কৃতিক কর্মকাণ্ড পরিচালনা করে।

তথ্যসূত্র
---------

1. 1 2  "প্রবীণ সিপিআই(এম) নেতা ও ডোমজুড়ের প্রাক্তন বিধায়ক কমরেড পদ্মনিধি ধর প্রয়াত"। *Ganashakti Bengali* (ইংরেজি ভাষায়)। ২০২০-০৮-১৩ তারিখে মূল থেকে আর্কাইভ করা। সংগ্রহের তারিখ ২০২১-০৩-০৯।
2. ↑  "বালি অঞ্চলের কমিউনিস্ট আন্দোলনের পুরোধা পদ্মনিধি ধর প্রয়াত -" (ইংরেজি ভাষায়)। ২০২০-০৭-১১। সংগ্রহের তারিখ ২০২১-০৩-০৯। [*স্থায়ীভাবে অকার্যকর সংযোগ*]
3. 1 2 3  "ডোমজুড়ে 'আমরা আক্রান্ত'র প্রার্থী প্রতিমার ভরসা সিপিএম"। *Ei Samay*। সংগ্রহের তারিখ ২০২১-০৩-০৯।
4. ↑  সংবাদদাতা, নিজস্ব। "Bllod Donation Camp: পদ্মনিধি স্মরণে রক্তদান বালিতে"। *www.anandabazar.com*। সংগ্রহের তারিখ ২০২২-০৭-২১।